రామ్ గోపాల్ వర్మ
రామ్ గోపాల్ వర్మ 1962లో విజయవాడ నగరంలో కృష్ణంరాజు మరియు సూర్యమ్మ దంపతులకు జన్మించారు. నగరంలోని సిధ్ధార్థ ఇంజినీరింగ్ కళాశాలలో ఇంజినీరింగ్ విద్యను అభ్యసించారు. అయితే అతనికి చదువుకన్నా చిత్రరంగం మీదే ఎక్కువ శ్రద్ధ ఉండేది. విద్యార్థిగా ఉన్నప్పుడు విడుదలైన ప్రతి చిత్రము, ఏ భాషలోనైనా, వదలకుండా చూసేవాడినని ఆయన చెబుతూ ఉంటారు. తన స్నేహితులతో ప్రతి చిత్రాన్ని విశ్లేషిస్తూ, అందులోని తప్పొప్పుల గురించి వాదనలు జరిపేవాడు. ఇంజినీరింగ్ పట్టా పొందిన తర్వాత చిత్ర పరిశ్రమలో అవకాశం కోసం ఎదురుచూస్తూ బ్రతుకుతెరువు కోసం కొంతకాలం ఒక వీడియో దుకాణం నడిపారు. తరువాత రావుగారి ఇల్లు అనే తెలుగు చిత్రానికి సహాయక నిర్దేశకునిగా అవకాశం వచ్చింది. ఆ చిత్రం ద్వారా వర్ధమాన తెలుగు నటుడు అక్కినేని నాగార్జునను కలిసే అవకాశం వచ్చింది.
భూపాల్ రెడ్డి
భూపాల్ రెడ్డి హైదరాబాదు సమీపంలో ఒక వ్యవసాయ కుటుంబంలో జన్మించాడు. ఇతని తండ్రి ఎక్సైజ్ శాఖలో కానిస్టేబుల్ గా పనిచేసేవాడు. బాల్యంలో పొట్టకూటి కోసం భూపాల్ రెడ్డి తమ రెండెకరాల పొలంలో పనిచేసేవాడు. ఇతడు అంబర్‌పేట్ ప్రభుత్వ ప్రాథమిక పాఠశాలలో ప్రాథమిక విద్య, ఛాదర్‌ఘాట్ హైస్కూలులో మాధ్యమిక విద్య పూర్తి చేశాడు. ఇంటర్‌మీడియట్ మరియు డిగ్రీ న్యూసైన్స్ కళాశాలలోను, స్నాతకోత్తర విద్య ఉస్మానియా విశ్వవిద్యాలయంలోను చదివాడు. ప్రముఖ కవి పొట్లపల్లి రామారావుపై పరిశోధన చేసి ఉస్మానియా విశ్వవిద్యాలయం నుండి తన పి.హెచ్.డి.ని సంపాదించాడు.